Lukuaika noin 2 min

Sähköauton akkujen pakkasherkkyys tunnetaan. Suomen Tesla Klubin puheenjohtaja Kari Kallonen muistuttaa, että eritoten taivasalla seisova sähköauto on kytkettävä latausjohdolla sähköverkkoon aina kun mahdollista.

”Talvioloissa on tärkeätä huolehtia auton esilämmityksestä. Silloin auto pysyy lämpimänä ja esimerkiksi Teslan malleissa järjestelmä lämmittää vielä erikseen sisätilat ja sähköakun”, Kallonen kertoo.

Sähköauton talviajettavuudesta hänellä ei ole pahaa sanaa. Ja mikä on ajaessa, kun matkaa taittaa nelivetoinen, säädettävien ilmajousien varassa lipuva sähköpaketti.

Eniten haittaa aiheuttavat kaikkien autoilijoiden yhteiset viholliset, tuppuraiset talvikelit tai loskantäyteiset tienpinnat.

”Kun kolmisen tonnia painava Tesla ajaa syvässä hangessa leveällä rengaskerralla, syö kertynyt vaste kiitettävästi sähköä. Kyllä toimintasäde voi pudota tällaisissa oloissa jopa 30-40 prosentilla”, hän sanoo.

Talviolot koettelevat myös autoon ohjelmoituja kuljettajan tukijärjestelmiä. Ajoittain tieltä roiskiva loska ja rapa voivat vuorata auton tutka- ja kameratekniikan umpeen.

”Tällaisessa tilanteessa automaattinen ohjausjärjestelmä kertoo olevansa pois käytöstä, koska esimerkiksi etäisyydenhallinnan tutka ei kykene näkemään eteen riittävän luotettavasti”, Kallonen kertoo.

Tienpintojen lumipeite voi puolestaan häivyttää ajoradan keskiviivan näkyvistä. Kallosen mukaan autoon ohjelmoitu kaistavahti sopeutuu tilanteeseen.

”Mikäli kaistamerkintöjä ei näy, auto seuraa ajouria. Pieni ongelma on, jos ne ovat selvästi lähempänä vasenta reunaa. Silloin ollaan hyvin lähellä rinnakkaiskaistaa ajavia autoja”, Kallonen kertoo.

Kuljettajan tukijärjestelmä reagoi tilanteeseen korjausliikkeellä.

”Auto tekee siirtymän, hidastaa vauhtia ja päästää rinnakkaisella kaistalla ajavan auton ohitseen”, Kallonen kertoo.

Sakeiden pyryjen aikana kamerat saattavat tukkeutua, jolloin auto ilmoittaa kuljettajalle pudottavansa autopilot -järjestelmän pois päältä.

”Tänä talvena minulle on käynyt kerran niin Länsiväylällä.”

Sähköakkujaan Kallonen ei kumminkaan ole säälinyt, ei edes pahimmilla pyrykeleillä.

”Lämmittimet pysyvät päällä ja poppikone soi, tällaisissa asioissa en aio säästellä”, Kallonen nauraa.